ฟิทช์เพิ่มอันดับเครดิตของDTACเป็น ‘BBB’
ฟิทช์ประกาศเพิ่มอันดับเครดิตของ DTAC เป็น &#8216;BBB&#8217; จาก &#8216;BBB-&#8217;
23 พ.ย. 2553

ฟิทช์ประกาศเพิ่มอันดับเครดิตของ DTAC เป็น ‘BBB’ จาก ‘BBB-’
ฟิทช์ เรทติ้งส์ ประกาศเพิ่มอันดับเครดิตสากลระยะยาวสกุลเงินต่างประเทศ (Long-term Foreign Currency Issuer Default Rating) ของบริษัท โทเทิ่ล แอ็คแซสคอมมูนิเคชัน จำกัด (มหาชน) หรือ DTAC เป็น ‘BBB’ จาก ‘BBB-’  อันดับเครดิตสากลระยะยาวสกุลเงินในประเทศ (Long-term Local Currency Issuer Default Rating) เป็น ‘BBB’ จาก ‘BBB-’  อันดับเครดิตภายในประเทศ (National Rating) ระยะยาวเป็น ‘AA-(tha)’ จาก ‘A+(tha)’ อันดับเครดิตภายในประเทศระยะสั้นเป็น ‘F1+(tha)’ จาก ‘F1(tha)’ และอันดับเครดิตภายในประเทศของหุ้นกู้ไม่มีหลักประกันเป็น ‘AA-(tha)’ จาก ‘A+(tha)’  แนวโน้มเครดิตมีเสถียรภาพ
การปรับเพิ่มอันดับเครดิตของ DTAC สะท้อนถึงสถานะทางการเงินของบริษัทที่แข็งแกร่งขึ้น  ฐานะการเงินของบริษัทปรับตัวดีขึ้นอย่างมากเมื่อเทียบกับเมื่อสามปีที่แล้ว ซึ่งเป็นผลมาจากการปรับลดค่าใช้จ่าย เงินลงทุนในการขยายเครือข่าย 2G ที่ลดลง และความล่าช้าในการออกใบอนุญาต 3G   ปัจจัยดังกล่าวทำให้ DTAC มีความคล่องตัวทางการเงินมากขึ้นและสามารถรักษาอัตราส่วนกำไรมิให้ปรับตัวลดลง เพื่อรองรับการลงทุนที่คาดว่าจะเพิ่มขึ้นในระยะ 2-3 ปีข้างหน้า  จากการที่บริษัทมีกระแสเงินสดจากการดำเนินงานที่แข็งแกร่ง ณ สิ้นไตรมาสที่ 3 ของปี 2553 ทำให้ DTAC มีเงินสดสุทธิ (มีเงินสดมากกว่าหนี้สิน) อย่างไรก็ตามฟิทช์คาดว่าบริษัทจะกลับไปมีหนี้สินสุทธิ (มีหนี้สินมากกว่าเงินสด) ณ สิ้นปี 2553 เนื่องจากบริษัทต้องจ่ายค่าส่วนแบ่งรายได้   อัตราส่วนหนี้สินสุทธิที่ปรับปรุงแล้วต่อกระแสเงินสดจากการดำเนินงานก่อนการเปลี่ยนแปลงทรัพย์สินและหนี้สินดำเนินงาน (FFO adjusted net leverage) ของ DTAC ปรับตัวดีขึ้นมาอยู่ที่ 1.0 เท่า ณ สิ้นปี 2552 และ 0.2 เท่า ณ สิ้นไตรมาสที่ 3 ของปี 2553 (ณ สิ้นปี 2551: 1.8 เท่า) ฟิทช์คาดว่าอัตราส่วนหนี้สินสุทธิดังกล่าวของ DTAC จะอยู่ที่ 0.5 เท่า ณ สิ้นปี 2553
ตามหลักเกณฑ์การจัดอันดับเครดิตของฟิทช์ในเรื่องความสัมพันธ์ระหว่างบริษัทแม่กับบริษัทลูก (Parent and Subsidiary Rating Linkage Methodology) ฟิทช์จัดอันดับเครดิตของ DTAC โดยเริ่มจากการพิจารณาเครดิตของ DTAC โดยลำพัง (Standalone Rating) แล้วจึงพิจารณาถึงปัจจัยเสริมจากความสัมพันธ์ดังกล่าว (Bottom-up Approach) โดยฟิทช์ได้ให้อันดับเครดิตเพิ่มขึ้นหนึ่งอันดับจากอันดับเครดิต Standalone ของ DTAC เพื่อสะท้อนถึงความเกี่ยวเนื่องทางด้านการดำเนินงานและด้านกลยุทธ์ในการดำเนินธุรกิจระหว่าง DTAC กับบริษัทแม่ Telenor (ซึ่งได้รับการจัดอันดับเครดิตสากลระยะยาวสกุลเงินต่างประเทศที่ ‘BBB+’/แนวโน้มเครดิตมีเสถียรภาพ) ซึ่งถือหุ้นใน DTAC ทั้งทางตรงและทางอ้อมอยู่ 65.5% และมีอำนาจควบคุมคณะกรรมการและผู้บริหารของ DTAC   อันดับเครดิตของ DTAC ยังสะท้อนถึงสถานะทางการตลาดของบริษัทที่แข็งแกร่ง โดยบริษัทเป็นผู้ให้บริการโทรศัพท์เคลื่อนที่ที่มีส่วนแบ่งทางการตลาดเป็นอันดับ 2 ของประเทศ 
อย่างไรก็ตามอันดับเครดิตของ DTAC ได้พิจารณารวมถึงความกังวลเกี่ยวกับแผนการลงทุนในระบบ 3G ที่สูงซึ่งประกอบด้วยค่าใบอนุญาตและค่าก่อสร้างเครือข่าย ถึงแม้ว่ากระบวนการการออกใบอนุญาต 3G ยังมีความไม่แน่นอน ฟิทช์มองว่าในที่สุดผู้ประกอบการโทรศัพท์มือถือจะต้องเปลี่ยนไปสู่ระบบใบอนุญาต 3G  ถึงแม้ว่าการลงทุนที่สูงขึ้นจากระบบ 3G อาจทำให้อัตราส่วนหนี้สินของ DTAC เพิ่มขึ้น ฟิทช์มองว่าอัตราส่วนหนี้สินของบริษัทซึ่งอยู่ในระดับต่ำ ณ ปัจจุบันน่าจะทำให้บริษัทมีความคล่องตัวทางการเงินเพียงพอเพื่อรองรับการลงทุนที่เพิ่มขึ้นดังกล่าว  ปัจจัยเสี่ยงอื่น ๆ ของบริษัทประกอบด้วยความไม่แน่นอนทางด้าน นโยบาย กฎหมาย และกฎระเบียบของกิจการโทรคมนาคม ซึ่งรวมถึงการแปลงสัญญาสัมปทานระบบโทรศัพท์เคลื่อนที่ 2G การปรับปรุงกฎหมายและกฎระเบียบที่เกี่ยวข้องกับการจำกัดการถือหุ้นของต่างชาติที่เข้มงวดขึ้น และการสอบสวนการแก้ไขสัญญาสัมปทานโทรศัพท์เคลื่อนที่ในอดีต  นอกจากนี้การแข่งขันด้านราคาที่รุนแรงในตลาดโทรศัพท์เคลื่อนที่อาจส่งผลกระทบต่ออัตราส่วนกำไรของบริษัทได้
แนวโน้มเครดิตมีเสถียรภาพของ DTAC สะท้อนถึงการคาดการณ์ว่าบริษัทจะสามารถรักษาความแข็งแกร่งของผลประกอบการ และรักษาส่วนแบ่งทางการตลาดและอัตราส่วนหนี้สินของบริษัทในระดับที่สอดคล้องกับอันดับเครดิต ณ ปัจจุบันถึงแม้จะมีการลงทุนที่สูงในช่วง 2-3 ปีข้างหน้า การปรับตัวเพิ่มขึ้นอย่างต่อเนื่องของสัดส่วนรายได้จากการให้บริการที่ไม่ใช่เสียง (Non-voice Revenue) จนมีสัดส่วนมากกว่า 25% ของรายได้จากการให้บริการทั้งหมดของบริษัท จาก 14% ในไตรมาสที่ 3 ของปี 2553  และ/หรือ การขยายตัวของขนาดธุรกิจจนทำให้ส่วนทางการตลาดทางด้านรายได้จากการให้บริการเพิ่มขึ้นจนใกล้เคียงกับผู้ประกอบการโทรศัพท์มือถืออันดับหนึ่งของประเทศ โดยบริษัทยังคงรักษา FFO adjusted net leverage ให้ต่ำกว่า 1.0 เท่า ถึงแม้ว่าจะมีการลงทุนที่เพิ่มขึ้นในระบบ 3G น่าจะเป็นปัจจัยบวกต่ออันดับเครดิต   ในขณะที่การเปลี่ยนแปลงทางด้านกฎระเบียบของกิจการโทรคมนาคมที่ส่งผลในแง่ลบต่อบริษัท  ความสัมพันธ์ทางด้านการดำเนินงานและด้านกลยุทธ์ในการดำเนินงานกับบริษัทแม่ที่ลดลง และการลงทุนและการจ่ายเงินปันผลที่เพิ่มขึ้นสูงกว่าที่คาดไว้ซึ่งส่งผลให้ FFO adjusted net leverage สูงกว่า 1.5 เท่า อย่างต่อเนื่อง อาจส่งผลกระทบในแง่ลบต่ออันดับเครดิตของบริษัทได้